Ngohe Aromatawai: He uri ahau nō Te Ao Māori

**Paerewa Paetae Ngā Mahi a te Rēhia 91852:** Te kōtuitui i ngā āhuatanga toi taketake o ngā mahi a te rēhia hei waihanga mahi toi motuhake

**Aronga:** Ngā Mahi a te Rēhia 3.3A v1

**Whiwhinga:** 4

**Te Horopaki**

Ko tāu nā mahi he whakarite whakaaturanga e whakamāoritia atu ai tētahi kōrero tuku iho nō te ao onamata.

Ka mahi takirōpū ki te matapaki, ki te kōtuitui i ngā āhuatanga toi taketake hei whakarite i te whakaaturanga.

Ka aromatawaingia tāu āhei ki te kōtuitui, ki te whakamahi i ngā āhuatanga toi taketake kia hāngai ai ki tētahi kōrero/kaupapa hei hanga mahi toi motuhake e whakahua ana i ngā whakaaro hōhonu.

**Hei Mahi**

Kōwhiria tētahi kōrero tuku iho hei kaupapa mō tā koutou whakaaturanga. Matapakihia ngā āhuatanga o te kōrero hei whakaatu i roto i tā koutou whakaaturanga.

Matapakihia hei rōpū me pēhea te whakamahi i ngā āhuatanga toi taketake kia kōtuituia ai ngā āhuatanga o te kōrero tuku iho. Waihangatia tā koutou whakaaturanga e whakamāoritia ai te kōrero kia mārama ai, kia kitea tonutia te raupapatanga o te kōrero.

Mahia tā koutou whakaaturanga i mua i te rōpū.

**Taunakitanga: Ngā Mahi a te Rēhia 91852 He uri ahau nō Te Ao Māori**

|  |  |  |
| --- | --- | --- |
| **Taunakitanga mō te Paetae**  | **Taunakitanga mō te Kaiaka**  | **Taunakitanga mō te Kairangi**  |
| Ka tika te whakamahi i ngā āhuatanga toi taketake hei hanga i te mahi toi motuhake. Ka whakamahi i ngā huānga e tika ana ki te tuku whakaaro e hāngai ana ki tētahi kaupapa/horopaki rānei.*Hei tauira:**Kua whakamahia ngā tukanga, pūkenga, huānga toi taketake e tika ana mō te horopaki o te mahi.**Kua kōtuituia ngā āhuatanga toi taketake pēnei i ngā huānga, ngā pūkenga me ngā tukanga a te iwi taketake.* | Ka auaha te whakamahi i ngā āhuatanga toi taketake hei hanga i te mahi toi motuhake. Ka āta whakamahi i ngā huānga e tika ana ki te whakahua whakaaro e hāngai ana ki tētahi kaupapa/horopaki. *Hei tauira:**Kua whakamāoritia ngā tukanga, pūkenga, huānga toi taketake kia hāngai tōtika ki te horopaki.**Kua kōtuituia ngā āhuatanga toi taketake pēnei i ngā huānga, ngā pūkenga me ngā tukanga a te iwi taketake, kia puta ai he tirohanga mō te kaupapa.* | Ka nanakia te whakamahi i ngā āhuatanga toi taketake hei hanga i te mahi toi motuhake. Ka āta whakamahi i ngā huānga e tika ana ki te whakahua whakaaro hōhonu e hāngai ana ki tētahi kaupapa/horopaki rānei. *Hei tauira:**Kua whakawhānuitia ngā tukanga, pūkenga, huānga toi taketake kia whai take ki ngā horopaki huhua noa.**Kua kōtuituia ngā āhuatanga toi taketake pēnei i ngā huānga, ngā pūkenga me ngā tukanga a te iwi taketake, kia puta ai he whakaaro hou, he āhuatanga hou.* |